Verden er ramt af global opvarmning, og der sukkes efter nye innovative løsninger, der kan sætte gang i den grønne omstilling.

Måske har et dansk forskerhold fra Københavns Universitet i samarbejde med biotekvirksomheden Novozymes ramt hovedet på sømmet med en ny kemisk reaktion, der i bogstaveligste forstand er grøn.

De har med det grønne klorofyl fra planter og sollys fået et enzym fra svampe til at komme helt op i omdrejninger, så det i rekordfart kan splitte en træstub eller andre planterester ad og i samarbejde med andre enzymer lave det til det fineste sukker. Sukkeret kan efterfølgende laves om til klimavenlig biobrændstof, som for eksempel kan puttes i tanken på alverdens biler med mindre forurening til følge.